b"\n_START_ARTICLE_\nUrdatx\n_START_SECTION_\nHist\xc3\xb2ria\n_START_PARAGRAPH_\nAnomenada oficialment Urdaitx o Urdax fins a 1476, la seva hist\xc3\xb2ria est\xc3\xa0 estretament lligada a la de la seva esgl\xc3\xa9sia, \xc3\xbanica resta visible d'una col\xc2\xb7legiata que va tenir gran import\xc3\xa0ncia durant l'Edat Mitjana per ser etapa del Cam\xc3\xad de Santiago. L'origen de l'esgl\xc3\xa9sia es perd en la boira de la llegenda. Santa Engr\xc3\xa0cia seria una cristiana capturada a Saragossa en 303 quan es preparava a creuar els Pirineus per a unir-se al seu prom\xc3\xa8s, un duc de Narbona. Martiritzada en la capital aragonesa, un lladre hauria robat el seu bra\xc3\xa7 per a enterrar-lo sota un roure en les proximitats d'Urdax. Com en molts altres mites fundacionals, aquesta rel\xc3\xadquia hauria estat descoberta despr\xc3\xa9s miraculosament per un bou, motivant la fundaci\xc3\xb3 de l'esgl\xc3\xa9sia. Una curiositat \xc3\xa9s que el roure era considerat un arbre sagrat per molts pobles de l'ntiguitat, la qual cosa podria indicar que l'esgl\xc3\xa9sia es va construir sobre un lloc sagrat precristi\xc3\xa0._NEWLINE_La m\xc3\xa9s antiga refer\xc3\xa8ncia ens indica que sota el bisbe Od\xc3\xb3 de Benac (1083 - 1101) existia a Urdaitx una col\xc2\xb7legiata de 12 canonges. En 1085 el rei d'Arag\xc3\xb3 San\xc3\xa7 I d'Arag\xc3\xb3 i Pamplona es va apoderar de la regi\xc3\xb3 i va posar la col\xc2\xb7legiata sota control del monestir benedict\xc3\xad de Leyre a Navarra. A mitjan segle XII la Col\xc2\xb7legiata de Santa Engr\xc3\xa0cia estava en el seu apogeu. Al costat de l'esgl\xc3\xa9sia s'estenia un hospital que acollia als pelegrins de Santiago. Tamb\xc3\xa9 es va convertir en lloc de romiatge per a les parr\xc3\xb2quies de Sola. La van visitar pr\xc3\xadnceps de Navarra, Arag\xc3\xb3 i Bearn. _NEWLINE_Els moviments pol\xc3\xadtics d'aquesta zona dels Pirineus van ser provocant la decad\xc3\xa8ncia de la Col\xc2\xb7legiata. En el segle XIV van ser els conflictes entre els reis d'Anglaterra i de Fran\xc3\xa7a (Guerra dels Cent Anys), en el XV els enfrontaments entre francesos i castell\xc3\xa0-aragonesos pel control de Navarra, en el segle XVI les Guerres de Religi\xc3\xb3 que van assolar tot el regne de Fran\xc3\xa7a. La rel\xc3\xadquia de la santa va desapar\xc3\xa8ixer, les peregrinacions a Santiago pr\xc3\xa0cticament van cessar, l'hospital es va esfondrar. Amb la Revoluci\xc3\xb3 la Col\xc2\xb7legiata va ser confiscada per l'Estat i venuda. Nom\xc3\xa9s quedava l'esgl\xc3\xa9sia. En 1841 l'esgl\xc3\xa9sia va ser classificada monument hist\xc3\xb2ric franc\xc3\xa8s. Es va iniciar la seva restauraci\xc3\xb3 en 1983."